**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ ОТ**

**Г-Н ПЕНЧО МИЛКОВ**

**КМЕТ НА ОБЩИНА РУСЕ**

**Относно:** Осигуряване на съфинансиране от страна на Община Русе за обезпечаване на проектно предложение „Прилагане на интегриран териториален подход за сътрудничество и развитие чрез партньорство между Община Русе-Община Сливо поле и Общински транспорт Русе ЕАД“- BG16FFPR003-2.002-0034*.*

**УВАЖАЕМИ ОБЩИНСКИ СЪВЕТНИЦИ,**

Министерство на регионалното развитие и благоустройството, в качеството си на Управляващ орган на Програма „Развитие на регионите“ 2021-2027г., оцени положително във Фаза 1, проектно предложение на Община Русе „***Прилагане на интегриран териториален подход в Община Русе чрез Концепция за интегрирани териториални инвестиции в партньорство с Община Сливо Поле и "Общински Транспорт Русе" ЕАД***“. Проектът е разработен по линия на процедура BG16FFPR003-**2.001** – „**Подкрепа за интегрирано градско развитие в 40 градски общини“** (КИТИ-Фаза 1).

Към настоящия момент, одобрените комбинирани интегрирани териториални концепции са разработени по линия на **последваща Фаза 2** по процедура BG16FFPR003-**2.002** – „**Подкрепа за интегрирано градско развитие в 40 градски общини“** (КИТИ) и депозирани за оценка пред МРРБ. По своята същност те са един от инструментите, чрез които Община Русе ще осигури финансиране на проектни предположения със средства от Европейския фонд за регионално развитие и държавния бюджет в условията на споделено управление. Проектите са на обща стойност **21 776 355, 47** лв. с вкл. ДДС и предвиждат следното:

* Създаване на мултифункционален социален център за деца и младежи от уязвими групи - облагородяване на дворното пространство в бивш Дом за възрастни хора в кв. Средна кула
* Подобряване на Градската мобилност в Русе и свързаността по линия Русе-Гюргево - закупуване на 2 бр. ел. автобуси част от подвижния състав на ОТР ЕАД за подобряване на трансграничното сътрудничество и културния обмен между Русе и Гюргево – (отговорен партньор Общински транспорт Русе ЕАД)
* Основен ремонт на общински път - с. Николово и с. Червена вода – 6 км - подобряване свързаността в област Русе
* Изграждане на Комплексен панорамен велосипеден маршрут с инфраструктура за туристически атракции ЕвроВело6 – (отговорен партньор - община Сливо поле)
* Изграждане на реплика на „Римска гробница мавзолей“ в землището на с. Бабово, община Сливо поле – (отговорен партньор - община Сливо поле)
* Цялостен ремонт на сградата на Русенската художествена галерия, ул. "Борисова" №39, въвеждане на енергоспестяващи мерки и оборудване във фондохранилището и Създаване и промотиране на общ културно-исторически туристически продукт "Култура, природа и история" Русе-Сливо поле“
* Облагородяване на зелена зона за отдих и обновяване на спортно игрище и детска площадка в междублоково пространство в жк. Чародейка, гр. Русе

Съгласно посоченото в Насоките и указанията за разработване на индивидуалните проектни предложения от одобрените КИТИ във Фаза 2 се изисква съфинансиране от страна на бенефициента. В конкретния случай обектите, които попадат в тази хипотеза са: **Извършване на СМР на обект Русенската художествена галерия, ул. "Борисова" №39, въвеждане на енергоспестяващи мерки и оборудване във фондохранилището" и "Основен ремонт на общински път - с. Николово и с. Червена вода – 6 км.**

Видно от изготвения Финансов анализ, за нуждите на кандидатстване, съфинансирането от страна на водещия бенефициент (Община Русе) е в размер на **464 975, 26 лв**. с вкл. ДДС, от които за обект **Русенска художествена галерия** – **340 558,39 лв.** и за обект **общински път - с. Николово и с. Червена вода – 6 км. - 124 416, 87 лв. с вкл. ДДС.** В тази връзка е необходимо да бъдат осигурени средства от бюджета на Община Русе за съфинансиране възлизащи на посочената по-горе сума. Следва да имате предвид, че настоящите проекти ще се изпълняват в договорирания период от 2026 г. до 2029 г. включително, което предполага поетапно разходване на средства за собствено участие.

**С оглед на обстоятелството, че настоящата концепция е предмет на оценка, съществува възможност по същата да бъде внесена корекция от МРРБ. При наличие на това обстоятелство, Община Русе има готовност да подготви актуално предложение на стойност, различна от текущата.**

Предвид изложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам Общинският съвет да вземе следното:

**РЕШЕНИЕ:**

На основание чл. 21, ал.1, т.1 във връзка с ал.1, т.23 от ЗМСМА, Общински съвет - Русе

**РЕШИ:**

1. Дава съгласие Община Русе да осигури необходимите средства за съфинансиране в размер на 464 975,26 лв. от общата стойност на предвидените разходи за изпълнение на инвестицията и по-конкретно за дейност № 3 „Основен ремонт на общински път - с. Николово и с. Червена вода – 6 км" – 124 416,87 лв. с вкл. ДДС и за дейност № 6 „Цялостен ремонт на сградата на Русенската художествена галерия, ул. "Борисова" № 39, въвеждане на енергоспестяващи мерки и оборудване във Фондохранилището“, Създаване и промотиране на общ културно-исторически туристически продукт "Култура, природа и история" Русе-Сливо поле“ - 340 558, 39 лв. в рамките на проектно предложение -BG16FFPR003-2.002-0034 „Прилагане на интегриран териториален подход за сътрудничество и развитие чрез партньорство между Община Русе-Община Сливо поле и Общински транспорт Русе ЕАД“

**ВНОСИТЕЛ:**

**ПЕНЧО МИЛКОВ**

*Кмет на Община Русе*

**Съгласували:**

**Златомира Стефанова**

*Зам.-кмет „МППИС“*

**Емилия Пенева**

*Директор на дирекция ФСД*

*Директор на Дирекция ИИМСП*

**Нина Николова**

*Старши юрисконсулт в отдел ПНО*

**Изготвил:**

**Ивелина Петкова**

*Ст. експерт в отдел ИИМСП*