**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО:** *Съгласуване на цените на входни билети на ОбКИ Художествена галерия – Русе*

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

С Решение на Общински съвет – Русе № 953, прието с протокол № 47/15.07.2010г. Русенска художествена галерия е преобразувана в Общински културен институт с наименование „Художествена галерия – Русе“. Същата е юридическо лице на бюджетна издръжка на Община Русе - второстепенен разпоредител с бюджетни кредити.

В § 1 от Допълнителните разпоредби на Закона за културното наследство /ЗКН/ е регламентирано, че държавните и общински галерии са със статут на музеи, а в чл. 187, ал. 1 от същия нормативен акт, че за индивидуално или групово посещение на музейна експозиция се заплащат входни билети.

До юли 2024 г. цените на входните билети за посещение на Художествена галерия – Русе са били регламентирани в чл. 59, ал.1, т. 33 от Наредба №16 на ОбС Русе за определянето и администрирането на местните такси, цени на услуги и права на територията на Община Русе. Посочената разпоредба е отменена с Решение № 321, прието с протокол № 11 от 18.07.2024 г., поради противоречие с нормативен акт от по-горна степен, а именно чл. 187, ал. 2 от Закона за културното наследство. Според посочената разпоредба цените на входните билети в държавните и общински музеи се определят от техните директори, съгласувано с финансиращия музея орган.

Съобразно законово определената компетентност по чл. 187, ал. 2 ЗКН, директорът на Художествена галерия – Русе е издал заповед, с която е определил цената на входните билети за посещение в галерията. При издаването й са съобразени предвидения в чл. 187, ал. 5 ЗКН регламент за намалени цени на входния билет за определени категории посетители, а именно деца, учащи се и хора с увреждания и техните придружители, както и безплатния вход за посещение всеки петък от месеца съгласно чл. 187, ал. 3 ЗКН и чл. 16, ал. 3 от Правилника за устройството и дейността на Художествена галерия – Русе.

Цените на входните билети, определени със заповедта на директора на Художествената галерия – Русе, напълно съответстват като размер на тези по отменената точка от Наредба № 16 на ОбС Русе, а именно: стандартен билет за посещение - 2.00 лева/бр.; билет с намаление за определени категории граждани - 1.00 лев/бр.

Промяната не засяга размера на единичната цена за посещение, а е продиктувана от необходимостта актът, с който се определя цената на билетите, да бъде издаден от компетентния съобразно чл. 187, ал. 2 от Закона за културното наследство орган, който е директорът на музея.

Заповедта на директора е общ административен акт. Поради това на осн. чл. 66 АПК заинтересованите лица са били уведомени за производството по издаването му чрез публикуване на проекта на официалния сайт на галерията на 21.03.2025 г., като е бил даден едномесечен срок за подаване на предложения или възражения. В дадения срок такива не са постъпили.

За завършване на фактическия състав по издаването на заповед на директора на Художествена галерия – Русе за определяне на цените на входните билети е необходимо тя бъде съгласувана с финансиращия орган.

Предвид изложеното, на основание чл. 63, ал. 1 от Правилника за организацията и дейността на Общински съвет - Русе, неговите комисии и взаимодействието му с общинска администрация, предлагам на Общински съвет - Русе да приеме следното:

Р Е Ш Е Н И Е:

На основание чл. 21, ал. 1, т. 23 и ал. 2 от Закона за местното самоуправление и местната администрация, във връзка с чл. 187, ал. 2 от Закона за културното наследство, Общински съвет – Русе реши:

Съгласува цените на входните билети за Общински културен институт „Художествена галерия –Русе“, както са определени със Заповед № 28/02.05.2025 г. на директора на организацията, а именно:

1. За граждани – 2 лв./бр.

2. За деца, учащи се, хора с увреждания и техните придружители – 1 лв./бр.

Приложение: 1) Заповед № 28/02.05.2025 г. на директора на Художествена галерия – Русе; 2) Справка за липса на постъпили предложения/възражения от обществено обсъждане

**ВНОСИТЕЛ,**

**ПЕНЧО МИЛКОВ**

*Кмет на Община Русе*